**XXXXXXX İnzibati Məhkəməsinə**

**İddiaçı: (Ad, Soyad, Ata adı)**

Ünvan: (Şəhər, rayon, küçə, mənzil)

Tel: +994XXXXXXXXX

**Cavabehlər:**

1. Azərbaycan Respublikası Dövlət Sərhəd Xidməti

Ünvan: Azərbaycan Respublikası, Bakı ş.,   
AZ1000, Zərifə Əliyeva küç. 30, Tel (+994 12) 493-36-65

1. Azərbaycan Respublikası Dövlət Gömrük Komitəsi

Ünvan:AZ1073, Bakı, İnşaatçılar prospekti 2

Tel: (+99412) 404-22-00

**İddia ərizəsi**

**(Öhdəliyin icrası haqqında və ya müəyyən hərəkətləri etməkdən çəkinməyə dair)**

**İşin faktiki halları:**

Mən, (Ad, soyad, ata adı) XXXXXXXX fəaliyyəti ilə məşğulam. (tarix) başlayaraq ölkədən çıxarkən xüsusi prosedura məruz qalaraq gömrükçülər tərəfindən yoxlamalara məruz qalıram. Belə ki, Sərhəd Buraxılış məntəqəsinə yaxınlaşıb passport qeydiyyatından keçən zaman sərhəd xidmətinin əməkdaşları məni sərhəddən buraxmayaraq Dövlət Gömrük Komitəsinin əməkdaşlarına mənim barədə məlumat verirlər.

Gömrük əməkdaşları məni səfərimin məqsədi, üzərimdə valyutanın olub-olmaması, onun həcmi və s. məsələlərlə bağlı sorğu-suala tutur və otaqda şəxsi axtarış aparırlar. Yalnız bundan sonra sərbəst buraxılıram və yenidən sərhəd xidməti buraxılış məntəqəsinə qayıdaraq ölkəni tərk edə bilirəm. Dövlət Gömrük Komitəsinə (gün, ay, il) tarixində məktub göndərərək yoxlamanın səbəbi barədə izahat verilməsini xahiş etmişəm. Dövlət Gömrük Komitəsindən göndərilən (gün, ay, il) tarixli, XXXXXX saylı məktubda göstərilib ki, XXXXXXXXXXXX.

Eyni məsələ ilə bağlı Dövlət Sərhəd Xidmətinə də müraciət ünvanlamışam və Xidmətdən (gün, ay, il) tarixli, XXXXXXX saylı cavab məktubu göndərilib və qeyd edilib ki, XXXXXXXXXXX.

Mən hər dəfə ən azı yarım saat bu əsassız prosedura məruz qalıram. Mənə qarşı sərhəd xidmətini keçən digər şəxslərdən onlar gözü qarşısında fərqli prosedur tətbiq edilməsi insanlarda mənə qarşı neqativ fikir formalaşdırır. İnsanlar mənim hər hansı qanunsuz fəaliyyətlə məşğul olduğumu düşünür və bəzi hallarda bununla bağlı suallar da verirlər. Bəzən isə qrup şəklində hansısa ölkəyə səfər edəndə mənim o qrupdan ayrılaraq ayrıca prosedura məruz qalmağım da mənə pis təsir edir, psixoloji durumuma mənfi təsir göstərir, bu hiss nəticəsində iztirab keçirirəm.

Hesab edirəm ki, cavabdehlərin hərəkəti qanunsuzdur və onlara müraciət etdiyim halda bu qanunsuz hərəkətlərə son qoymayıblar.

**Hüquqi əsaslar:**

1. **Qanunvericilik əsasları:**

#### İlk öncə qeyd edim ki, cavabdeh Dövlət Sərhəd Xidmətinin hərəkəti qanunsuzdur. Belə ki, Azərbaycan Respublikası Miqrasiya Məcəlləsinin 9.1-ci maddəsinə əsasən Azərbaycan Respublikasının vətəndaşı (bundan sonra - vətəndaş) dövlət sərhədinin buraxılış məntəqələrindən keçərək sərbəst surətdə ölkədən getmək və ölkəyə gəlmək hüququna malikdir. Həmin Məcəllənin 9.2-ci maddəsinə əsasən vətəndaş ölkədən getmək və ölkəyə gəlmək hüququndan məhrum edilə bilməz.

Həmin Məcəllənin 9.3-cü maddəsində ölkədən getmək hüququnun məhdudlaşdırılması əsasları müəyyən edilib və onlar aşağıdakılardır:

9.3.1. Azərbaycan Respublikasının Cinayət-Prosessual Məcəlləsinə uyğun olaraq tutulduqda və ya barəsində hər hansı qətimkan tədbiri seçildikdə - azad edilənədək, qətimkan tədbirinin müddəti bitənədək və ya qətimkan tədbiri ləğv edilənədək;

9.3.2. məhkum edildikdə – Azərbaycan Respublikasının Cinayət Məcəlləsi ilə müəyyən edilmiş əsas cəzasını çəkib qurtaranadək və ya bu Məcəllənin 9.3.4-cü maddəsində nəzərdə tutulmuş hal istisna olmaqla, cəzadan azad edilənədək;

9.3.3. Azərbaycan Respublikasının Cinayət-Prosessual Məcəlləsinə uyğun olaraq barəsində tibbi xarakterli məcburi tədbirlər tətbiq edildikdə – tibbi xarakterli məcburi tədbirlərin tətbiqi ləğv edilənədək;

9.3.4. üzərinə Azərbaycan Respublikasının Cinayət Məcəlləsində nəzərdə tutulan vəzifələr qoyulmaqla şərti məhkum edildikdə və ya cəzadan şərti olaraq vaxtından əvvəl azad edildikdə – müvafiq olaraq sınaq müddəti və ya cəzanın çəkilməmiş hissəsi başa çatanadək və ya şərti məhkumetmə, yaxud üzərinə qoyulmuş vəzifələr vaxtından əvvəl tamamilə ləğv edilənədək;

9.3.5. müddətli həqiqi hərbi xidmətə çağırıldıqda – müddətli həqiqi hərbi xidmət keçənədək və ya qanuna uyğun olaraq ondan azad edilənədək;

9.3.6. məhkəmə qərarları, əmrləri və vergi orqanlarının pul tələblərinin ödənilməsi ilə bağlı inzibati aktları əsasında verilmiş icra sənədinin könüllü icra üçün müəyyən olunmuş vaxtda üzrsüz səbəbdən icra edilməməsinə görə vətəndaşın ölkədən getmək hüququnun müvəqqəti məhdudlaşdırılması barədə məhkəmənin qanuni qüvvəyə minmiş qərarı olduqda – məhdudlaşdırmanın götürülməsi barədə qərar qəbul edilənədək;

9.3.6-1. vergi ödəyicisi vergi öhdəliyini Azərbaycan Respublikasının Vergi Məcəlləsi ilə müəyyən edilmiş müddətdə yerinə yetirmədikdə, hesablanmış vergilər üzrə borcları və faizləri, tətbiq edilmiş maliyyə sanksiyalarını dövlət büdcəsinə ödəməməsinə görə vətəndaşın ölkədən getmək hüququnun müvəqqəti məhdudlaşdırılması barədə məhkəmənin qanuni qüvvəyə minmiş qərarı olduqda - məhdudlaşdırmanın götürülməsi barədə qərar qəbul edilənədək;

9.3.7. beynəlxalq tibbi sanitariya qaydalarına və ya Azərbaycan Respublikasının tərəfdar çıxdığı beynəlxalq müqavilələrə uyğun olaraq profilaktik peyvəndlər tələb olunan ölkələrə gediş-gəliş zamanı - profilaktik peyvəndlər edilənədək.

**Qeyd edirəm ki, mənim üzərimə bu hallarından hər hansı birinə uyğun olaraq hər hansı məhdudiyyət qoyulmayıb.**

“Giriş-çıxış və qeydiyyat idarələrarası avtomatlaşdırılmış məlumat-axtarış sistemi haqqında” Azərbaycan Respublikası Prezidentinin Fərmanı ilə təsdiq edilmiş Əsasnamənin 8.4.1-ci maddəsinə əsasən Dövlət Sərhəd Xidməti aşağıdakılara cavabdehdir:

8.4.1. ölkəyə gələn və ölkədən gedən şəxslərin və nəqliyyat vasitələrinin sərhədkeçmə nəzarəti və qeydiyyatı;

8.4.2. sərhədkeçmə yoxlamasının, o cümlədən sərhədi keçən şəxslərin biometrik identifikasiyasının nəticələri barədə məlumatların Sistemə daxil edilməsi;

8.4.3. sərhədkeçmə rejimini pozmuş, ölkədən çıxarılmış şəxslər, ölkə ərazisinə əvvəllər müxtəlif səbəblərdən buraxılmamış əcnəbilər haqqında məlumatların "Sərhədkeçməyə məhdudiyyət siyahısı"na daxil edilməsi;

8.4.4. axtarışda olan, barəsində tutulma haqqında qərar qəbul edilən, cinayət işi üzrə təqsirləndirilən şəxs qismində cəlb edilən, barəsində qətimkan tədbiri seçilən şəxslər haqqında məlumatların "Sərhədkeçməyə məhdudiyyət siyahısı"na daxil edilməsi və müvafiq əsaslar aradan qalxdıqda məlumatların aktiv statusunun dəyişdirilməsi;

8.4.5. itmiş, oğurlanmış və saxta pasportlar, vizalar, vəsiqələr, axtarışda olan nəqliyyat vasitələri haqqında məlumatların "Sərhədkeçməyə məhdudiyyət siyahısı"na daxil edilməsi;

8.4.6. şəxsin başqa fərdi məlumatlarla pasport və digər sərhədkeçmə sənədləri almaq, belə sənədlərdən istifadə etmək cəhdlərinin aşkarlanması işlərinin öz səlahiyyətləri daxilində həyata keçirilməsi və müvafiq məlumatların Sistemə daxil edilməsi;

8.4.7. öz səlahiyyətləri daxilində readmissiya üzrə sorğuların, onlara əlavə olunan məlumatların, habelə verilən cavabların informasiya resursunun formalaşdırılmasında və identifikasiya - sorğu işində iştirak edilməsi.

Sərhəd xidmətindən verilən cavab məktubundan aydın olur ki, barəmdə hər hansı məhdudiyyət barədə qərar yoxdur. Ancaq mən sərhəd buraxılış məntəqəsindən faktiki geri qaytarılıram və gömrük əməkdaşları şəxsi axtarışı həyata keçirdikdən sonra ölkədən çıxışıma imkan verirlər ki, bu da mənim sərbəst hərəkət hüququma kobud müdaxilədir. Ölkəyə giriş zamanı da sərhəd xidməti mənə ölkəyə birbaşa girişə imkan vermir. Yenidən gömrük əməkdaşlarına təhvil verilirəm və ölkədən çıxarkən tətbiq edilən prosedur tətbiq edilir.

Həmin Əsasnamənin 8.1.19-cu maddəsinə əsasən Azərbaycan Respublikasının Dövlət Gömrük Komitəsi cavabdehdir:

8.19.1. axtarışda olan, barəsində tutulma haqqında qərar qəbul edilən, cinayət işi üzrə təqsirləndirilən şəxs qismində cəlb edilən, barəsində qətimkan tədbiri seçilən şəxslər haqqında məlumatların “Sərhədkeçməyə məhdudiyyət siyahısı”na daxil edilməsi və müvafiq əsaslar aradan qalxdıqda məlumatların aktiv statusunun dəyişdirilməsi;

8.19.2. nəqliyyat vasitələrini və istehsal, yaxud kommersiya məqsədləri üçün nəzərdə tutulan malları Azərbaycan Respublikası ərazisinə müvəqqəti gətirən və ya bu ərazidən müvəqqəti aparan fiziki şəxslər, onların nəqliyyat vasitələri və istehsal, yaxud kommersiya məqsədləri üçün nəzərdə tutulan malları haqqında məlumatların “Sərhədkeçmə zamanı xüsusi diqqət siyahısı”na daxil edilməsi və müvafiq əsaslar aradan qalxdıqda məlumatların aktiv statusunun dəyişdirilməsi.

Yuxarıda hüquq normalarına əsasən cavabdeh Dövlət Gömrük Komitəsinin də hərəkəti qanunsuzdur. Belə ki, Gömrük Komitəsindən göndərilən 16.05.2016-ci il tarixli, 14/14-26/006040 saylı məktubda göstərilib ki, Hava Nəqliyyatında Baş Gömrük İdarəsində aparılmış araşdırma nəticəsində məlum olmuşdur ki, 04 və 10 aprel 2016-ci il tarixlərində Azərbaycan Respublikasına gələn zaman gömrük nəzarətindən keçərkən Azərbaycan Respublikası Gömrük Məcəlləsinin 92.2.5-ci maddəsinə əsasən gömrük əməkdaşı tərəfindən sorğu-sual edilmisiz. Məcəllənin 65.2-ci maddəsinə əsasən gömrük orqanlarının vəzifəli şəxslərinin gömrük nəzarətindən keçməli olan malları müəyyənləşdirmək üçün içərisində mallar olan və ya olması ehtimal edilən istənilən yerləri, bağlamaları açmaq və ya açılmasını tələb etmək hüququ vardır.

Ancaq elə cavabdehin məktubundan aydın olur ki, mənə qarşı tətbiq edilən xüsusi prosedur barədə Gömrük Məcəlləsində hər hansı hüquqi əsası yoxdur.Belə ki, **Gömrük Məcəlləsinin** 65.1-ci maddəsində göstərilir ki, gömrük orqanlarının vəzifəli şəxsləri gömrük nəzarətindən keçməli olan malların yoxlanmasını, çəkisinin müəyyənləşdirilməsini, ölçülməsini, sayılmasını, onlardan prob və nümunələrin götürülməsini, gömrük ekspertizasının aparılmasını təmin edirlər.Məcəllənin 65.2-ci maddəsində isə qeyd edilir ki, gömrük orqanlarının vəzifəli şəxslərinin gömrük nəzarətindən keçməli olan malları müəyyənləşdirmək üçün içərisində mallar olan və ya olması ehtimal edilən istənilən yerləri, bağlamaları açmaq və ya açılmasını tələb etmək hüququ vardır. Ancaq qeyd edim ki, bu hal hər dəfə təkrar olunur və üzərimdə gömrük nəzarətindən keçirilməli olan hər hansı mal olmadığı halda bu prosedur davam edir.

Eyni zamanda Gömrük Məcəlləsinin 92.2. Gömrük orqanlarının vəzifəli şəxsləri gömrük nəzarətini aşağıdakı formalarda həyata keçirirlər. Bu bəndələrdən biri də 92.2.5-ci maddədə nəzərdə tutulan şəxslərin sorğu-sual edilməsi formasıdır.

Gömrük Məcəlləsinin 60.0-cı maddəsində qeyd edilir ki, Gömrük orqanlarının vəzifəli şəxsləri gömrük ərazisinə daxil olan və ya bu ərazini tərk edən, bu Məcəllədə nəzərdə tutulmuş müvafiq prosedurlardan keçdiyi ərazidə və ya malların müvəqqəti saxlandığı ərazidə olan şəxsləri bu Məcəllənin 92.2.5-ci maddəsinə müvafiq olaraq aşağıdakı məsələlər barədə sorğu-sual etmək hüququna malikdirlər:

60.0.1. həmin şəxsdə gömrük ödənişləri ödənilməmiş, gətirilməsi və ya aparılması qanunvericiliklə qadağan edilmiş, yaxud hər hansı digər malların mövcudluğu;

60.0.2. malların xassələri, xüsusiyyəti, mənşə ölkəsi, qiyməti, ona mülkiyyət hüququ, nəzərdə tutulan təyinat yeri;

60.0.3. şəxsin və ya onun təmsil etdiyi idarə, müəssisə və təşkilatın bu Məcəllə ilə müəyyən edilmiş ödənişlər üzrə gömrük borcunun olub-olmaması;

60.0.4. gömrük borcu mövcuddursa, onun xüsusiyyəti və məbləği

Göründüyü kimi bu maddədə nəzərdə tutulan sorğu sual barədə məsələlərə məndən soruşulan suallar aid deyil. Qeyd edim ki, mən təhlükəsizlik aparatından keçərkən özüm və mənə məxsus əl baqajı keçirirəm və həmin çantalarda qadağan olunan hər hansı əşya və yaxud mal olduğunu müəyyən edilmir. Əgər Gömrük Komitəsinin cavab məktubunda qeyd etdiyi kimi əgər məndə hər hansı malın olması barədə onda ehtimal varsa və bu bir dəfə yoxlanılıb öz təsdiqini tapmırsa nə üçün hər dəfə mənə qarşı eyni prosedur tətbiq edilir. Bunun hər hansı əsası yoxdur.

Bundan başqa qanunsuz olaraq şəxsi yoxlama aparırlar. Belə ki, Gömrük Məcəlləsinin

63.1. Gömrük orqanlarının vəzifəli şəxsləri nəqliyyat vasitəsində olan şəxsin üzərində ilkin yoxlama keçirmək hüququna malikdirlər.

63.2. İlkin yoxlama xidməti itlər, rentgen aparatı, surətçıxaran avadanlıq, mexaniki, elektrik, elektron cihazlar və digər vasitələrdən istifadə edilməklə aparılan yoxlamadır.

Məcəllənin 64.1. İlkin yoxlamadan sonra fiziki şəxsin aparılması və ya gətirilməsi qanunvericiliklə qadağan edilmiş, yaxud məhdudlaşdırılmış, habelə barəsində gömrük ödənişləri ödənilməmiş malları, bu Məcəllənin və gömrük işi üzrə digər qanunvericilik aktlarının müddəalarının pozulması faktını təsdiq edən əşyaları üzərində gizlətməsi və daşıması barədə əsaslı şübhə yarandıqda, gömrük orqanlarının vəzifəli şəxsləri onu saxlayır və gömrük nəzarətinin müstəsna forması kimi, bu Məcəllənin 92.2.2-ci maddəsinə müvafiq olaraq üzərində şəxsi yoxlama aparırlar.

64.2. Gömrük orqanlarının vəzifəli şəxsləri tərəfindən həyata keçirilən şəxsi yoxlama sanitar-gigiyenik tələblərə cavab verən təcrid olunmuş yerdə, iki hal şahidinin iştirakı ilə aparılır. Yoxlama aparılan yerə başqa fiziki şəxslərin daxil olmasına və yoxlamanı müşahidə etməsinə yol verilmir.

64.8. Şəxsi yoxlama aparılması haqqında bu Məcəllənin 99-cu maddəsinin tələbləri nəzərə alınmaqla müvafiq icra hakimiyyəti orqanının müəyyən etdiyi formada protokol tərtib olunur.

Ancaq məndə qanunun bu normasında qeyd edilən hallar aşkar edilmədiyi halda hər dəfə şəxsi yoxlamaya məruz qalıram və qanunda qeyd edilən tələblərə Gömrük Komitəsi əməl etmir. Yəni hər hansı hal şahidi olmur və yoxlama barədə protokol da tərtib edilmir.

1. **Cavabdehlərin inzibati hərəkətlərinin mənim hüquqlarımı pozması:**

Qeyd edirəm ki, cavabdehlərin hərəətləri nəticəsində mənim hüquqlarım pozulub. Belə ki, mən hər dəfə sərhəddən keçdikdən sonra saxlanılıram və yoxlamaya məruz qalıram. Belə yoxlama mənim konstitution və Avropa İnsan Hüquqları Konvensiyasında nəzərdə tutulmuş hüquqlarımın pozuntusu ilə nəticələnir.

**Azərbaycan Respublikasının Konstitusiyasının 32-ci maddəsinə əsasən:**

I. Hər kəsin şəxsi toxunulmazlıq hüququ vardır.

II. Hər kəsin şəxsi və ailə həyatının sirrini saxlamaq hüququ vardır. Hər kəsin şəxsi və ailə həyatına qanunsuz müdaxilədən müdafiə hüququ vardır.

III. Qanunla müəyyən edilmiş hallar istisna olmaqla, heç kəs onun xəbəri olmadan və ya etirazına baxmadan izlənilə bilməz, video və foto çəkilişinə, səs yazısına və digər bu cür hərəkətlərə məruz qoyula bilməz.

**“İnsan hüquqların və əsas azadlıqların müdafiəsinə dair” Avropa Konvensiyasının 8-ci maddəsinə əsasən** hər kəs öz şəxsi və ailə həyatına, evinə və yazışma sirrinə hörmət hüququna malikdir.

2. Milli təhlükəsizlik, ictimai asayiş və ölkənin iqtisadi rifah maraqları naminə, iğtişaş və ya cinayətin qarşısını almaq üçün, sağlamlığı, yaxud mənəviyyatı qorumaq üçün və ya digər şəxslərin hüquq və azadlıqlarını müdafiə etmək üçün qanunla nəzərdə tutulmuş və demokratik cəmiyyətdə zəruri olan hallar istisna olmaqla, bu hüququn həyata keçirilməsinə dövlət hakimiyyəti orqanları tərəfindən müdaxiləyə yol verilmir.

Avropa İnsan Hüquqları Məhkəməsi (AİHM) qərarlarında müəyyən edib ki, şəxsin ictimai yerdə saxlanılması və yoxlanılması onun Konvensiyanın 8-ci maddəsində nəzərdə tutulmuş hüquqlarına müdaxilədir (bax Gillan and Quinton v. the United Kingdom, §§ 61-65; McLeod v. the United Kingdom, § 36; Funke v. France, § 48).

Konvensiyanın 8-ci maddəsinin 1-ci hissəsində nəzərdə tutulmuş müdaxiləyə yalnız aşağıdakı üç pilləli testə cavab verdikdə haqq qazandırıla bilər:

1. Müdaxilə qanunla nəzərdə tutulmuş olmalıdır;
2. Müdaxilə legitim məqsəd daşımalıdır;
3. Müdaxilə demorkatik cəmiyyətdə zəruri olmalıdır.

Qeyd edilən üçpilləli testi mənim işimə tətbiq etdikdə aydın olur ki, mənim hüquqlarıma müdaxilə qanunla nəzərdə tutulmayıb. Belə ki, nə Miqrasiya Məcəlləsinin 9-cu maddəsi, nə Gömrük Məcəlləsinin müvafiq maddələri, nə də ki, “Giriş-çıxış və qeydiyyat idarələrarası avtomatlaşdırılmış məlumat-axtarış sistemi haqqında” Əsasnamənin müvafiq müddəaları cavabdeh təşkilatlar tərəfindən mənim hüquqlarıma müdaxilənin qanuni əsaslarını yaratmır. Belə olan halda mənim hüquqlarıma müdaxilənin qanuni əsasları mövcud deyil.

Bundan əlavə mənim hüquqlarıma müdaxilə Konvensiyanın 8.2-ci maddəsində nəzərdə tutulmuş legitim tələblərə cavab vermir və demokratik cəmiyyətdə zəruri deyil.

Konvensiyanın 14-cü maddəsində isə qeyd edilir ki, Bu Konvensiyada təsbit olunmuş hüquq və azadlıqlardan istifadə cins, irq, dərinin rəngi, dil, din, siyasi və digər baxışlar, milli və ya sosial mənşə, milli azlıqlara mənsubiyyət, əmlak vəziyyəti, doğum və ya hər hansı digər əlamətlərə görə ayrı seçkilik olmadan təmin olunmalıdır.

Hesab edirəm ki, siyasi baxışlarıma görə mənə qarşı ayrı-seçkilik edilib və Konvensiyasnın qeyd edilən maddələri pozulub.

**Azərbaycan Respublikasının Konstitusiyasının 28-ci maddəsinin 3-cü bəndində göstərilir ki,** qanuni surətdə Azərbaycan Respublikasının ərazisində olan hər kəs sərbəst hərəkət edə bilər, özünə yaşayış yeri seçə bilər və Azərbaycan Respublikasının ərazisindən kənara gedə bilər.

**“İnsan Hüquqlarının və əsas azadlıqlarının müdafiəsinə dair” Avropa Konvensiyasına dair 4 saylı Protokolunun** 2-ci maddəsinin 1-ci bəndində deyilir ki, qanuni əsaslarla hər hansı dövlətin ərazisində olan hər kəsin həmin ərazidə sərbəst hərəkət etmək və özünə yaşayış yeri seçmək hüququ vardır. Bu maddənin 2-ci bəndində isə göstərilir ki, hər kəs öz ölkəsi də daxil olmaqla hər hansı ölkəni tərk etməkdə azaddır.

Konvensiyanın 2-ci maddəsinin 3-cü bəndində vurğulanır ki, bu hüquqların həyata keçirilməsinə milli təhlükəsizlik və ictimai asayiş maraqları naminə, ictimai qaydanı qorumaq üçün, cinayətlərin qarşısını almaq üçün, sağlamlığın və mənəviyyatın qorunması üçün və ya digər şəxslərin hüquq və azadlıqlarının müdafiəsi üçün qanunla nəzərdə tutulmuş və demokratik cəmiyyətdə zəruri olanlardan başqa heç bir məhdudiyyət qoyula bilməz.

Lakin göründüyü kimi, 3-cü bənddə göstərilən əsaslar mövcud olmadığı halda mənim sərbəst hərəkət etmək hüququm kobud şəkildə pozulmuşdur. Belə ki, sərhəd xidməti hər hansı əsas olmadan öz səlahiyyətlərinə zidd olaraq mənim ölkədən çıxışıma imkan vermir və məni gömrük komitəsinin əməkdaşlarına təhvil verir və yalnız bundan sonra buraxır. Halbuki belə bir səlahiyyəti yoxdur.

1. **Prosessual əsaslar:**

Azərbaycan Respublikası İnzibati Prosessual Məcəlləsinin 2.2. maddəsinə əsasən “*İnzibati məhkəmə icraatı qaydasında aşağıdakı iddialara baxılır:*

*2.2.4. inzibati orqanın inzibati aktın qəbul edilməsi ilə əlaqədar olmayan və bilavasitə şəxsin hüquq və azadlıqlarını pozan qanunsuz müdaxiləsindən müdafiəyə dair iddialara (müəyyən hərəkətləri etməkdən çəkinməyə dair iddia)*

Məcəllənin 34.1. Öhdəliyin icrası haqqında iddia vasitəsi ilə iddiaçı cavabdehdən inzibati aktın qəbul edilməsi ilə bağlı olmayan (inzibati aktın qəbul edilməsinə yönəlməyən) müəyyən hərəkətlərin edilməsini tələb edə bilər. Öhdəliyin icrası haqqında iddia vasitəsi ilə həmçinin inzibati orqanlar tərəfindən ümumi hüquqi öhdəliklərin pozulması nəticəsində vurulmuş ziyana görə kompensasiyanın ödənilməsi də tələb edilə bilər.

34.2. Müəyyən hərəkətləri etməkdən çəkinməyə dair iddia vasitəsi ilə iddiaçı cavabdehdən inzibati akt sayılmayan əlverişsiz hərəkətlərin edilməməsini və ya dayandırılmasını tələb edə bilər.

34.3. Qəbul edilməsi gözlənilən inzibati akta qarşı qabaqlayıcı (preventiv) iddianın qaldırılmasına yalnız obyektiv səbəblərdən irəli gələn müstəsna hallarda (şəxsin hüquqlarına və qanunla qorunan maraqlarına müdaxilənin qarşısını almağın xüsusilə zəruri olduğu hallarda) yol verilir.

Qeyd edilənləri İnzibati Prosessual Məcəllənin 2, 34 və 45-46-cı maddələrinə əsasən Məhkəmədən

**Xahiş edirəm:**

Cavabdeh Dövlət Sərhədi Xidmətinin məni sərhəd buraxılış məntəqəsində saxlayıb cavabdeh Dövlət Gömrük Komitəsinin müvafiq əməkdaşına təhvil verməsinə dair inzibati hərəkətinin dayandırılması öhdəliyi cavabdeh Dövlət Sərhəd Xidmətinin üzərinə qoyulması barədə;

Cavabdeh Dövlət Gömrük Komitəsi tərəfindən şəxsi sorğu-sual edilməm, şəxsi yoxlamaya məruz qalmam və bəyannamə yazmağa məcbur edilməyimin dair inzibati hərəkətin dayandırılması öhdəliyi cavabdeh Dövlət Gömrük Komitəsinin üzərinə qoyulması barədə;

Cavabdehlərin hər birindən qanunsuz hərəkətləri nəticəsində vurulmuş mənəvi ziyana görə XXXXX manat, cəmi XXXXX manat məbləğində kompensasiyanın tutularaq mənə ödənilməsinə dair qərar qəbul edəsiniz.

**Qoşma:**

1. İddia ərizəsinin surəti X nüsxədə;
2. Dövlət Gömrük Komitəsinə göndərilmiş məktub;
3. Dövlət Gömrük Komitəsinin göndərilən məktubun əsli;
4. Dövlət Sərhəd Xidmətinə göndərilmiş XXXX tarixli məktub;
5. Dövlət Sərhəd Xidmətindən göndərilən cavab məktubunun əsli

**İddiaçı**

**(Ad, soyad, ata adı)**

**(Tarix)**